CELEX: 32022D0521
Language: ro
Date: 2022-03-28 00:00:00
Title: Decizia (UE, EURATOM) 2022/521 a Parlamentului European, a Consiliului și a Comisiei din 28 martie 2022 de numire a membrilor Comitetului de supraveghere a Oficiului European de Luptă Antifraudă (OLAF)

1.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 104/71
               
            
         DECIZIA (UE, EURATOM) 2022/521 A PARLAMENTULUI EUROPEAN, A CONSILIULUI ȘI A COMISIEI
         din 28 martie 2022
         de numire a membrilor Comitetului de supraveghere a Oficiului European de Luptă Antifraudă (OLAF)
         PARLAMENTUL EUROPEAN, CONSILIUL ȘI COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) nr. 883/2013 al Parlamentului European și al Consiliului, astfel cum a fost modificat (1), privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (2), în special articolul 15 alineatul (2),
         întrucât:
         
                     (1)
                  
                  
                     Articolul 15 alineatul (2) din Regulamentul (UE, Euratom) nr. 883/2013 prevede că Comitetul de supraveghere a Oficiului European de Luptă Antifraudă (OLAF) este compus din cinci membri independenți cu experiență în funcții judiciare sau de investigare înalte ori în funcții comparabile având legătură cu domeniile de activitate ale oficiului. Aceștia sunt numiți de comun acord de către Parlamentul European, Consiliu și Comisie. Decizia de numire a membrilor comitetului de supraveghere conține, de asemenea, o listă de rezervă cu membrii potențiali care pot înlocui membrii comitetului de supraveghere pentru perioada restantă a mandatului acestora în eventualitatea demisiei, a decesului sau a incapacității permanente a unuia sau mai multora dintre acești membri.
                  
               
                     (2)
                  
                  
                     În conformitate cu articolul 15 alineatul (3) din Regulamentul (UE, Euratom) nr. 883/2013, mandatul membrilor comitetului de supraveghere este de cinci ani și nu poate fi reînnoit. Trei și, respectiv, doi membri se înlocuiesc alternativ pentru a se menține practica și cunoștințele comitetului de supraveghere.
                  
               
                     (3)
                  
                  
                     În temeiul articolului 15 alineatul (6) din Regulamentul (UE, Euratom) nr. 883/2013, conform normelor aplicabile ale Comisiei, membrii comitetului de supraveghere primesc o diurnă și li se rambursează cheltuielile suportate în cursul exercitării atribuțiilor lor.
                  
               
                     (4)
                  
                  
                     În conformitate cu articolul 15 alineatul (7) din Regulamentul (UE, Euratom) nr. 883/2013, în îndeplinirea îndatoririlor lor, membrii comitetului de supraveghere nu solicită și nici nu primesc instrucțiuni de la vreun guvern, instituție, organ, oficiu sau agenție.
                  
               
                     (5)
                  
                  
                     În conformitate cu articolul 10 alineatul (5) al treilea paragraf din Regulamentul (UE, Euratom) nr. 883/2013, în exercitarea atribuțiilor lor, membrii comitetului de supraveghere au obligația de a respecta secretul profesional și continuă să aibă această obligație după expirarea mandatului lor.
                  
               
                     (6)
                  
                  
                     În conformitate cu articolul 1 din Decizia (UE, Euratom) 2016/1201 a Parlamentului European, a Consiliului și a Comisiei din 13 iulie 2016 de numire a membrilor Comitetului de supraveghere a Oficiului European de Luptă Antifraudă (OLAF), mandatele a doi membri ai comitetului de supraveghere, respectiv al dnei Grażyna Stronikowska și al dlui Rafael Muñoz López-Carmona, s-au încheiat la 12 iulie 2021, iar mandatele a trei membri, respectiv al dlui Jan Mulder, al dnei Maria Helena Pereira Loureiro Correia Fazenda și al dnei Dobrinka Mihaylova, s-au încheiat la 22 ianuarie 2022. În conformitate cu articolul 15 alineatul (4) din Regulamentul (UE, Euratom) nr. 883/2013, acești membri au rămas în funcție după încheierea mandatului lor până la finalizarea procesului de numire a noilor membri ai comitetului de supraveghere. Prin urmare, ar trebui numiți noi membri care să îi înlocuiască pe acești cinci membri, respectând principiul înlocuirii alternative prevăzut la articolul 15 alineatul (3) din Regulamentul (UE, Euratom) nr. 883/2013. Cele două persoane care își încep mandatul imediat și cele trei persoane care încep la 23 septembrie 2022 au fost alese prin tragere la sorți.
                  
               
                     (7)
                  
                  
                     În urma unei proceduri de selecție, Parlamentul European, Consiliul și Comisia s-au convins că persoanele care urmează să fie numite în calitate de membri ai comitetului de supraveghere, precum și persoanele incluse pe lista de rezervă a potențialilor membri îndeplinesc cerințele de independență și de experiență în funcții judiciare sau de investigare înalte ori în funcții comparabile având legătură cu domeniile de activitate ale OLAF, prevăzute la articolul 15 alineatul (2) din Regulamentul (UE, Euratom) nr. 883/2013. Persoanele de pe lista de rezervă sunt prezentate în ordinea rezultatelor obținute în urma procedurii de selecție,
                  
               ADOPTĂ PREZENTA DECIZIE:
         
            Articolul 1
            
               (1)   Următoarele persoane sunt numite, prin prezenta decizie, membri ai Comitetului de supraveghere a Oficiului European de Luptă Antifraudă (OLAF) de la data intrării în vigoare a prezentei decizii, înlocuind membrii ale căror mandate s-au încheiat în iulie 2021:
               
                           —
                        
                        
                           dl Dusan STERLE;
                        
                     
                           —
                        
                        
                           dl Carsten ZATSCHLER.
                        
                     
            
               (2)   Următoarele persoane sunt numite, prin prezenta decizie, membri ai Comitetului de supraveghere a Oficiului European de Luptă Antifraudă (OLAF) de la 23 septembrie 2022, înlocuind membrii ale căror mandate s-au încheiat în ianuarie 2022:
               
                           —
                        
                        
                           dna Teresa ANJINHO;
                        
                     
                           —
                        
                        
                           dna Marita SALGRAVE;
                        
                     
                           —
                        
                        
                           dl Angelo Maria QUAGLINI.
                        
                     
            
               (3)   În cazul în care una dintre persoanele enumerate mai sus demisionează din comitetul de supraveghere, decedează sau este afectată de incapacitate permanentă, aceasta este imediat înlocuită pentru perioada restantă din mandatul său cu prima persoană al cărei nume figurează pe lista următoare și care nu a înlocuit încă un membru al comitetului de supraveghere:
               
                           —
                        
                        
                           dl Thierry CRETIN;
                        
                     
                           —
                        
                        
                           dl Ilias KONSTANTAKOPOULOS;
                        
                     
                           —
                        
                        
                           dna Maria STYLIANIDI;
                        
                     
                           —
                        
                        
                           dl Andrei Atila Luca CHENDI;
                        
                     
                           —
                        
                        
                           dna Sophie DE WAEL;
                        
                     
                           —
                        
                        
                           dl Igors LUDBORŽS;
                        
                     
                           —
                        
                        
                           dna Gabriella NAGY;
                        
                     
                           —
                        
                        
                           dl Joaquin SILGUERO ESTAGNAN.
                        
                     
         
         
            Articolul 2
            Membrii comitetului de supraveghere nu tratează cazurile în care au, în mod direct sau indirect, vreun interes personal care le-ar putea afecta independența și, în special, vreun interes familial sau financiar.
         
         
            Articolul 3
            Plafonul pentru rambursarea cheltuielilor suportate în cursul exercitării atribuțiilor de membru al comitetului de supraveghere, cuantumul plății pentru fiecare zi petrecută în exercitarea atribuțiilor respective, precum și procedura de rambursare și de plată se stabilesc de către Comisie în conformitate cu normele sale aplicabile.
         
         
            Articolul 4
            Comisia informează persoanele menționate mai sus cu privire la prezenta decizie și informează imediat orice persoană care înlocuiește un membru al comitetului de supraveghere în temeiul articolului 1 alineatul (3).
         
         
            Articolul 5
            Decizia intră în vigoare la 28 martie 2022.
         
         
            Adoptată la Bruxelles, 28 martie 2022.
            
               
                  Pentru Parlamentul European
               
               
                  Președinta
               
               Roberta METSOLA
            
            
               
                  Pentru Consiliu
               
               
                  Președintele
               
               Bruno LE MAIRE
            
            
               
                  Pentru Comisie
               
               
                  Comisar
               
               Johannes HAHN
            
         
         
            (1)  Regulamentul (UE, Euratom) 2020/2223 al Parlamentului European și al Consiliului din 23 decembrie 2020 de modificare a Regulamentului (UE, Euratom) nr. 883/2013 în ceea ce privește cooperarea cu Parchetul European și eficacitatea investigațiilor Oficiului European de Luptă Antifraudă (JO L 437, 28.12.2020, p. 49).
         
            (2)  JO L 248, 18.9.2013, p. 1.